Morwa wa Motho o tla Utollwa | Bophelo bja Jesu
MMUŠO O GARE GA BONA
GO TLA BA BJANG GE JESU A UTOLLWA?
Jesu o sa dutše a le Samaria goba Galilea. Bjale Bafarisei ba mmotšiša mabapi le go tla ga Mmušo, woo ba letetšego gore o tle ka letago le legolo le ka monyanya. Lega go le bjalo, o re: “Mmušo wa Modimo ga o tle ka go lemogega pepeneneng; le gona batho ba ka se ke ba re: ‘Bonang šo’ goba ‘šole!’ Gobane Mmušo wa Modimo o gare ga lena.”—Luka 17:20, 21.
Ba bangwe ba ka phetha ka gore Jesu o bolela gore Mmušo o buša dipelong tša bahlanka ba Modimo. Lega go le bjalo, seo e ka se be therešo, ka gobane Mmušo ga o dipelong tša Bafarisei bao Jesu a bolelago le bona. Fela mmušo o gare ga bona, ka gobane Kgoši e kgethilwego ya Mmušo wa Modimo, e lego Jesu, e gare ga bona.—Mateo 21:5.
Mohlomongwe ge Bafarisei ba tlogile, Jesu o nea barutiwa ba gagwe ditaba tše dingwe tša mabapi le go tla ga Mmušo. O thoma ka go ba lemoša mabapi le go ba ga gagwe matleng a Mmušong, o re: “Matšatši a tla tla mo le tlago go duma go bona le lengwe la matšatši a Morwa wa motho, eupša le ka se ke la le bona.” (Luka 17:22) Jesu o bontšha gore go buša ga Morwa wa motho Mmušong ke selo sa nakong e tlago. Pele ga ge nako yeo e fihla, barutiwa ba bangwe ba ka ba ba o fagahletše, eupša ba tla swanela ke go dula ba letile go fihlela nakong e beilwego ya Modimo ya gore Morwa wa motho a tle.
Jesu o tšwela pele a re: “Batho ba tla re go lena: ‘Bonang šo!’ Goba ba re: ‘Bonang šole!’ Le se ke la tšwa goba la ba šala morago. Gobane go etša ge legadima le gadima go tšwa karolong e nngwe tlase ga legodimo go ya karolong e nngwe tlase ga legodimo, le Morwa wa motho o tla ba bjalo.” (Luka 17:23, 24) Barutiwa ba Jesu ba tla šireletšwa bjang gore ba se latele bomesia ba maaka? Jesu o re go tla ga Mesia wa kgonthe go tla bonagala go etša ge legadima le bonwa tikologong e kgolo. Bohlatse bja go ba gona ga gagwe a le matleng a Mmušo bo tla bonwa gabotse ke babogedi bohle bao ba lego šedi.
Ke moka Jesu o bapetša boemo le ditiragalo tša bogologolo go bontšha kamoo mekgwa ya batho e tlago go ba ka gona nakong yeo, ge a re: “Go etša ge go diregile mehleng ya Noa, go tla ba bjalo le mehleng ya Morwa wa motho . . . Ka mo go swanago, go etša ge go diregile mehleng ya Lota: Ba be ba eja, ba enwa, ba reka, ba rekiša, ba bjala, ba aga. Eupša ka letšatši leo Lota a tšwilego Sodoma ka lona, gwa na mollo le sebabole di etšwa legodimong gomme tša ba fediša ka moka. Go tla ba ka tsela e swanago letšatšing leo ge Morwa wa motho a utollwa.”—Luka 17:26-30.
Jesu ga a bolele gore batho mehleng ya Noa le ya Lota ba fedišitšwe feela ka gobane ba be ba phegelela mediro e tlwaetšwego ya go ja, go nwa, go reka, go rekiša, go bjala le go aga. Noa le Lota gotee le malapa a bona ba be ba dira tše dingwe tša dilo tšeo. Eupša batho ba bangwe ba be ba swaregile ka mediro e bjalo ba sa ele hloko thato ya Modimo e bile ba hlokomologa nako yeo ba bego ba phela go yona. Ka gona, Jesu o lemoša barutiwa ba gagwe gore ba ele hloko thato ya Modimo le go e dira ka mafolofolo. Ka go re’alo o ba bontšha tsela ya go phološwa—ke gore, tsela ya go ba thuša gore ba tšwele pele ba phela—ge Modimo a tliša phedišo nakong e tlago.
Barutiwa ba tla swanelwa ke go phema go šitišwa ke dilo tša lefase tšeo di ba dikologilego, e lego “[dilo] tše di šetšego morago.” Jesu o re: “Letšatšing leo, motho yo a lego godimo ga ntlo yo dilo tša gagwe di lego ka ntlong a se ke a fologa go tlo di tšea, ge e le motho yo a lego tšhemong, anke le yena ka mo go swanago a se ke a boela dilong tše di šetšego morago. Gopolang mosadi wa Lota.” (Luka 17:31, 32) O ile a fetoga sehlwaseeme sa letswai.
Ge Jesu a tšwela pele a hlalosa boemo bjo bo bego bo tla ba gona nakong ya ge Morwa wa motho a buša e le Kgoši, o botša barutiwa ba gagwe o re: “Bošegong bjoo batho ba babedi ba tla ba ba le malaong a tee; yo mongwe o tla tšewa, eupša yo mongwe a tlogelwa.” (Luka 17:34) Ka gona, ba bangwe ba tla phološwa mola ba bangwe ba tlogelwa, e lego go loba maphelo a bona.
Barutiwa ba botšiša gore: “Kae, Morena?” Jesu o araba ka gore: “Moo setoto se lego gona, ke moo le dintšhu di tlago go kgobokana gona.” (Luka 17:37) Ee, ba bangwe ba tla kgona go bonela kgole go etša dintšhu. Barutiwa ba ba tla kgobokeletšwa go Kriste wa kgonthe, e lego Morwa wa motho. Nakong yeo e tlago, Jesu o tla nea barutiwa ba gagwe ba botegago therešo yeo e phološago bophelo.
Mmušo o gare ga Bafarisei ka kgopolo efe?
Ke ka tsela efe go ba gona ga Kriste go tla etšago legadima?
Ke ka baka la’ng barutiwa ba Jesu ba tla swanelwa ke gore ba dule ba phafogile ge Morwa wa motho a etla?
Beibele e ra go re’ng ge e re “Mmušo wa Modimo o gare ga lena”?